次韻岑彥高史強本春日書懷二首  其二
作者：蘇過
朝代：宋

paragraphs: 逝水不可復，百年行中分。
自嗟齒髪故，晚境桑榆鄰。
節物謾消長，枯荄不知春。
軒裳嘆雞肋，雀鼠盜廩囷。
學藝晚愈拙，彈冠力難陳。
澹然忘出處，任此無心雲。
世路羊腸險，恐遭象齒焚。
何如老山澤，憔悴非逃秦。
嵩少幸咫尺，雲泉許容身。
平生餘嗜好，舍舊當謀新。
安心本無法，妙理契析塵。
優哉真卒歲，豈復悅華紛。